text: 43-årig overfaldet i sit hjem i Kolding 
  07 april 2011 kl. 06.24
  To mænd måtte en tur på skadestuen, efter at to mænd og en kvinde trængte ind hos en 43-årig mand på Kløvervej i Kolding.
  Den 43-årige blev slået - formentlig med en jernstang - men han satte sig til modværge, og en 33-årig mand, der deltog i overfaldet, blev snittet i hånden.
  - Der var muligvis tale om noget gæld, der skulle inddrives, fortæller vagtchefen ved Sydøstjyllands Politi om motivet til overfaldet.
  Den 33-årige er anholdt, mens den anden mand og kvinden endnu er på fri fod.
  - Men det er kun et spørgsmål om tid, for vi ved, hvem de er, siger vagtchefen.
  